**“อธิบดีกอบชัย” ร่วมลุ้น จับ แจก มอบโชคแก่ประชาชนในงานกาชาดร้านกระทรวงอุตสาหกรรม**

กรุงเทพฯ 24 พฤศจิกายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม เข้าตรวจเยี่ยมและมอบของรางวัลให้กับประชาชนที่เข้าร่วมสนุกเล่นเกมกับทางร้านกระทรวงอุตสาหกรรมในงานกาชาด ประจำปี 2561 และยังได้เยี่ยมชมและร่วมกิจกรรมกับบูทต่าง ๆ จากหน่วยงานภาครัฐและเอกชน ภายในงานดังกล่าว ณ สวนลุมพินี ถ.พระรามที่ 4

สำหรับร้านกระทรวงอุตสาหกรรมในงานกาชาดอยู่บริเวณโซน 3 ฝั่งประตู 1 ถ.วิทยุ ภายใต้แนวคิด “อุตสาหกรรม ร่วมใจ ส่งต่อการให้ที่งดงาม” โดยมีกิจกรรม “จับ แจก จริง” กับเกมกระสวยอวกาศ ที่พาให้ทุกท่านได้ร่วมทำบุญและลุ้นรับของรางวัลชิ้นใหญ่นาทีต่อนาที นำกลับบ้านไปแบบราคาสบายกระเป๋า อาทิ ตู้เย็น ทีวี ไมโครเวฟ หม้อหุงข้าว เครื่องทำแซนวิช เตารีด ยกขบวนมาแจกแบบจัดเต็มจากกระทรวงอุตสาหกรรม​ และภาคีเครือข่ายทั้งภาครัฐและเอกชน เพื่อให้ประชาชนได้ร่วมอิ่มบุญพร้อมเพลิดเพลินไปกับความสนุกสนาน มาร่วมสนุก ร่วมลุ้นและทำบุญร่วมส่งต่อการให้ที่งดงามกับร้านกระทรวงอุตสาหกรรรม ตั้งแต่บัดนี้​ ถึง​ 1 ธ.ค. 61 เวลา 10.00 - 22.00 น. ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว